**ZOMREL NÁŠ RODÁK - GRÉCKOKATOLÍCKY KŇAZ JÁN SMOLNICKÝ (1938-2021)**

Vo veku 82 rokov zomrel v nedeľu 7.2.2021 gréckokatolícky kňaz a varhaňovský rodák o. Ján Smolnický.

Narodil sa v našej obci 15. júna 1938. Po štúdiu teológie v Prešove sa oženil a bol 9. augusta 1959 vysvätený na kňaza priamo vo farskej cerkvi svojho rodiska pravoslávnym vladykom Dorotejom. Jeho prvým kňazským pôsobiskom bola obec Torysky, okr. Levoča.

Po obnovení gréckokatolíckej cirkvi v roku 1968 pôsobil ako gréckokatolícky duchovný na viacerých miestach Prešovskej eparchie: 1968-1970 - Habura, okr. Medzilaborce, 1970-1984 - Miklušovce okr. Prešov, 1984-1998 - Kráľovce okr. Košoce-okolie. Od roku 1998 bol na odpočinku a žil v obci Sokoľ pri Košiciach. Posledné roky prežil so svojou manželkou v obci Záhradné, kde žije aj jeho dcéra Anastázia s rodinou.

Otec Ján bol veľmi rozhľadený človek, ktorý miloval Boha a svoju rodinu, rád sa v spomienkach vracal do svojich kňazských pôsobísk a nosil v sebe veľa životnej múdrosti. V lete minulého roka ho navštívila starostka našej obce Ľubica Pankievičová a zotrvala s ním v dlhom rozhovore, ktorý bol spomínaním na rodnú obec a jej minulosť. Toto spomínanie bolo i po vyše 60. rokoch nádherným exkurzom do obdobia jeho mladosti a priam detailným opisom života v našej obci. A to vďaka úžasnej pamäti ktorá sa snúbila s veselou a priateľskou povahou otca duchovného. Budeme spomínať a nezabudneme...

Pohrebné obrady sa uskutočnia v Katedrálnom chráme sv. Jána Krstiteľa v Prešove vo štvrtok 11.2.2021 o 10:00 hod. a následne budú jeho telesné pozostatky uložené na cintoríne v obci Záhradné pri Prešove.

Vičnaja jemu pamjať a blaženyj pokoj!

*OcÚ Varhaňovce a obyvatelia obce*